## Rješenje Ustavnog suda Republike Hrvatske broj: U-VIII-818 od 29

### NN 123/1997 (19.11.1997.), Rješenje Ustavnog suda Republike Hrvatske broj: U-VIII-818 od 29

# USTAVNI SUD REPUBLIKE HRVATSKE

Ustavni sud Republike Hrvatske u sastavu predsjednik Jadranko Crnić,
te suci Zdravko Bartovčak, dr. Velimir Belajec, dr. Nikola Filipović, Ante
Jelavić Mitrović, mr. Vojislav Kučeković, Jurica Malčić, Ivan Marijan Severinac
i Mladen Žuvela, rješavajući o prijedlogu M. Š. iz Z. za privremenu obustavu
izvršenja rješenja, na sjednici održanoj dana 29. listopada 1997. godine,
donio je ovo

## **RJEŠENJE**

I. Prijedlog za privremenu obustavu izvršenja pojedinačnih akata odbacuje
se.

II. Zaštitu svojih prava, u povodu prestanka sudačke dužnosti temeljem
rješenja predsjednika Visokog trgovačkog suda Republike Hrvatske, broj:
7 Su 258/97 od 23. lipnja 1997, i rješenja predsjednika istog Suda, pod
istim brojem, od 1. kolovoza 1997. o prestanku njegova radnog odnosa s
danom 12. kolovoza 1997, podnositelj ima pravo tražiti temeljem odredaba
članka 23. Ustavnog zakona o Ustavnom sudu Republike Hrvatske ("Narodne
novine", broj 13/91).

III. Ovo će se rješenje objaviti u "Narodnim novinama".

Obrazloženje

M. Š. iz Z., sudac Visokog trgovačkog suda Republike Hrvatske, podnio
je ovom Sudu prijedlog - temeljem članka 18. navedenog Ustavnog zakona
- za privremenu obustavu izvršenja u izreci navedenih rješenja o prestanku
njegove sudačke dužnosti i njegova radnog odnosa.

Prijedlog u ovom slučaju nije dopušten.

Prema odredbi članka 18. Ustavnog zakona Ustavni sud može, do donošenja
konačne odluke, privremeno obustaviti izvršenje pojedinačnih akata ili
radnji koje se poduzimaju na osnovi zakona ili drugog propisa, čija se
ustavnost odnosno zakonitost ocjenjuje, ako bi njihovim izvršenjem mogle
nastupiti teško otklonjive posljedice.

Dakle, mogućnost primjene odredbe članka 18. Ustavnog zakona postoji
do donošenja konačne odluke Suda o ustavnosti zakona temeljem kojeg je
osporeni pojedinačni akt donijet.

Odluku o ustavnosti zakona na odredbama kojeg su se temeljila rješenja
u povodu kojih je stavljen predmetni prijedlog za privremenu obustavu izvršenja,
Ustavni sud je donio na sjednici održanoj dana 27. listopada 1997. godine.

Tom je odlukom Sud ukinuo odredbe članka 16. stavak 1. i 2. Zakona o
izmjenama i dopunama Zakona o sudovima ("Narodne novine", broj 100/1996).

Stoga je prijedlog za privremenu obustavu izvršenja pojedinačnih akata
donijetih temeljem tih odredaba valjalo odbaciti, budući je konačna odluka
o ustavnosti već donijeta. U takvom slučaju podnositelj prijedloga za privremenu
obustavu izvršenja ima pravo tražiti zaštitu svojih prava temeljem odredaba
članka 23. Ustavnog zakona, prema kojima svatko kome je povrijeđeno pravo
pravomoćnim pojedinačnim aktom donijetim na osnovi ukinutog zakona ima
pravo tražiti od nadležnog tijela izmjenu tog pojedinačnog akta.

U skladu s iznijetim riješeno je kao u izreci.

Ovo se rješenje i njegova objava temelje na odredbama članka 26. i 20.
stavak 1. Ustavnog zakona.

Broj: U-VIII-818/1997
Zagreb, 29. listopada 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 123/1997-1805